ET Euroopa Liidu Teataja C 333/8

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 333/07)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

Nõukogu määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (2)

„ALHEIRA DE MIRANDELA”

ELi nr: PT-PGI-0005-0864 – 10.3.2011

KGT ( X ) KPN ( )

1. Nimetus

„Alheira de Mirandela”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Nimetusega „Alheira de Mirandela” tähistatakse traditsioonilist silindrilist hobuserauakujulist suitsuvorsti, mille täidis on peeneteraline ja tükiline ning väikeste liharibadega. Vorstitäidis on topitud naturaalsetesse soolatud lehmasooltesse, mis on otstest puuvillase lõngaga kinni seotud.

Tootel on järgmised omadused.

Füüsikalis-keemilised omadused

Vorstid on 20–25 cm pikkused, ebaühtlaselt kollakaspruuni värvusega.

Läbimõõt: 2–3 cm.

Kaal: 150–200 g.

Valgusisaldus: üle 14 %.

Niiskusesisaldus: alla 50 %.

Rasvasisaldus: alla 18 %.

Organoleptilised omadused

Kerge suitsulõhn.

Kerge suitsu- ning tugevalt puuviljalise ja pikantse oliiviõli maitse, kus maitseainetest annab tooni küüslauk.

Tekstuur on ebaühtlane, näha on liharibakesi.

3.3. Tooraine (üksnes töödeldud toodete puhul)

„Alheira de Mirandela” tootmiseks kasutatakse järgmist toorainet.

Sealiha

„Alheira de Mirandela” tootmiseks kasutatakse kogu searümbast saadavat liha, mis võib pärineda üksnes puhast Bísara tõugu sigadelt või nende ristanditelt Landrace’i, Large White’i, Duroci ja Pietraini tõugu sigadega (kes peavad vähemalt 50 % ulatuses olema Bísara tõugu). Kasutamata jäetakse vaid sisikond.

Kodulinnuliha

Keeduse rikastamiseks kasutatakse kanaliha ning see lisatakse hiljem vorstimassile. Kasutatakse kõiki kanarümba osi, välja arvatud sisikonda.

Ulukiliha (valikuline)

Võib kasutada pardi-, põldpüü-, küüliku-, jänese- või faasaniliha.

Lihakeeduleem

Liha koos maitseainetega keedetakse vees. Tulemuseks on ülimalt aromaatne ja valgurikas keeduleem, mida kohalikud nimetavad „calda”. Selles leotatakse leiba ja nii saadakse tugeva maitse ja lõhnaga niiske mass.

Kohalik nisuleib

Viiludeks lõigatud leib pannakse lihakeedusesse ligunema. Kasutada võib üksnes vähemalt teatud aja (tavaliselt 48 tundi) seisnud leiba.

Tegemist on traditsioonilise kohaliku nisuleivaga, mille koostisse kuulub nisujahu (jahvatatud leivajahu, tüüp 55) ja mis kaalub umbes 1,5 kg. Leib on ümara kujuga ja seda küpsetatakse pikalt. Pärmi kasutatakse väga vähe või ei kasutata üldse.

Oliiviõli

Kasutatakse oliiviõli KPNiga „Trás-os-Montes” või samasuguste organoleptiliste omadustega oliiviõli. Tegemist on värske puuviljalõhna ja -maitsega, mõnikord ka mandlilõhna- ja maitsega õliga, mille juures on tuntavad magusad, kirbed, mõrud ja teravad noodid. Õli annab tootele „Alheira de Mirandela” iseloomuliku terava maitse.

Naturaalsed sooled

Vorstid topitakse soolatud tervetesse naturaalsetesse lehmasooltesse, mis kleepuvad tihedalt vorstimassi külge ja seotakse otstest puuvillase lõngaga.

Searasv

Maitseained

Söögisool (NaCl)

Idanemata kuivatatud küüslauguküüned (Allium sativum L.)

Magus/terav paprikapulber või tšillipipar.

Minimaalne lihasisaldus on 60 %, millest sealiha osakaal on 10–15 % ning linnuliha osakaal 45–50 %. Leiva osakaal on 15–25 % ning oliiviõli KPNiga „Trás-os-Montes” või samasuguste organoleptiliste omadustega õli osakaal võib olla vahemikus 4–8 %.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Tootmise erietapid, mis toimuvad geograafilises piirkonnas, on leiva viilutamine, liha tükeldamine, pesemine, keetmine ja peenestamine, vorstimassi valmistamine, sooltesse toppimine ja suitsutamine.

3.6. Erieeskirjad viilutamise, riivimise, pakendamise jm kohta

—

3.7. Sellise toote märgistamise erieeskirjad, millele registreeritud nimetus viitab

KGT „Alheira de Mirandela” märgisel peavad olema järgmised elemendid:

KGT „Alheira de Mirandela” või kaitstud geograafiline tähis „Alheira de Mirandela”;

„Alheira de Mirandela” logo.

4. Geograafilise piirkonna täpne määratlus

„Alheira de Mirandela” geograafiline tootmispiirkond hõlmab Mirandela omavalitsusüksust.

5. Seos geograafilise piirkonnaga

5.1. Geograafilise piirkonna eripära

Geograafilises tootmispiirkonnas on olemas looduslikud tingimused „Alheira de Mirandela” tootmiseks.

Kliimat iseloomustavad kuumad ja kuivad suved, mil aasta keskmine maksimumtemperatuur on 20 °C, ja väga karmid talved, mil aasta keskmine miinimumtemperatuur on 7 °C. Need tingimused on tihedalt seotud Mirandela piirkonnas kasvavate tüüpiliste puuliikidega, nagu tamm ja oliivipuu, mida kasutatakse vorstide suitsutamiseks, ning oliiviõli tootmisega.

„Alheira de Mirandela” tootmismeetodid on seotud kohaliku nisuleivaga, mille valmistamise saladus on Trás-os-Montese piirkonna pagarite seas põlvkondade kaupa muutumatuna püsinud, ning kohalike elanike oskusteabega, mis põhineb kohalikel, autentsetel ja muutumatutel meetoditel, mis on tänapäevani säilinud.

5.2. Toote eripära

Tegemist on vorstitootega, mida eristab teistest samalaadsetest toodetest selle kerge suitsulõhn ja -maitse, küüslaugu- ning väga terav ja puuviljaline oliiviõlimaitse (oliiviõli KPNiga „Trás-os-Montes” või samasuguste organoleptiliste omadustega õli) ja vorstimassi ebaühtlane tekstuur, milles on selgelt näha lihatükikesi. Peen ja teraline tekstuur saavutatakse tänu kohalikule nisuleivale, mida toodetakse 55-tüüpi nisujahust ja mida küpsetatakse spetsiaalselt vorstide „Alheira de Mirandela” valmistamiseks. Samuti annavad kasutatud maitseained ning ligikaudu kaheksa päeva pikkune suitsutamis- ja laagerdumisaeg tootele „Alheira de Mirandela” iseloomuliku värvuse, maitse ja lõhna, mis teda muudest toodetest eristab.

„Alheira de Mirandela” on eriline ka selle poolest, et vorstimassile lisatakse aromaatne keeduleem calda, mis saadakse tervetest kana- ja searümpadest (välja arvatud sisikond), mitte vaid teatavatest rümba osadest, ja et vorstid topitakse üksnes naturaalsetesse soolatud lehmasooltesse. Calda’t kasutatakse kohaliku nisuleiva leotamiseks, mille tulemusel saadakse niiske, tugeva maitse ja lõhnaga vorstimass.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

„Alheira de Mirandela”, kuulus oma tekstuuri ja maitse poolest, mis saavutatakse tänu vorstimassi valmistamismeetodile ja eri koostisainete vahekorrale, on juba ammusest ajast üks piirkonna hinnatumaid vorste sügisel ja talvel.

„Alheira de Mirandela” tuntus ja eelistatus tarbijate seas on alati olnud lahutamatult seotud valmistamismeetoditega, st kuidas ja millises vahekorras eri koostisaineid kombineeritakse, ja suitsutamismeetoditega, eelkõige umbes kaheksa päeva kestva suitsutamisega, mis toimub aeglaselt ja väiksel kuumusel, kasutades kohalikke puuliike, nagu tamm ja oliivipuu. Tänu kuumadele ja kuivadele suvedele on küttepuud väga kuivad ja tihked, mis on vorsti maitse ja lõhna saavutamisel otsustava tähtsusega, lisades sellele eheda kergelt suitsuse noodi.

Kohalikud tootmismeetodid, mis on tänapäevani säilinud, eelkõige käsitööna toimuv liha peenestamine, vorstimassi segamine ning kasutatavate lihasortide vahekorra määramine, traditsiooniline leib, õli (oliiviõli KPNiga „Trás-os-Montes” või samasuguste organoleptiliste omadustega oliiviõli), küüslauk ja muud maitseained annavad tulemuseks ebaühtlase vorstimassi, kus annab tooni küüslaugu- ja oliiviõlimaitse (oliiviõli KPNiga „Trás-os-Montes” või samasuguste organoleptiliste omadustega oliiviõli), mis eristab toodet „Alheira de Mirandela” muudest sama liiki toodetest.

Toote lõplike omaduste seisukohalt on väga olulised kohaliku traditsioonilisel viisil valmistatud nisuleiva peeneks viilutamine ja lihaleeme (calda) lisamine. Tänu sellele imab leib endasse lihaleemes leiduvad eri sorti liha aroomid ja kui lisada ülejäänud koostisained, saadakse soovitud konsistentsi, maitse ja lõhnaga vorstimass.

Naturaalsete soolatud lehmasoolte kasutamine ja vorstimassi tihedalt sooltesse toppimine annab tootele selle iseloomuliku tekstuuri.

Selget tunnistust põhjuslikust seosest geograafilise piirkonna ja „Alheira de Mirandela” omaduste vahel annavad juba vähemalt alates 1957. aastast kohalikus ajakirjanduses ilmunud materjalid, kus kirjeldatakse toodet kui käsitööna valminud kohalikku eritoodet.

„Alheira de Mirandela” tuntus on alati olnud seotud geograafilise tootmispiirkonnaga, nagu nähtub väljaandes „Notícias de Mirandela”29. mail 1960. aastal ilmunud artiklist. Selles tsiteeritakse kaks korda kuus ilmuvat põllumajandusajakirja „O Campo” (nr 4), kus tuuakse päevavalgele, et teistes piirkondades üritati tol ajal ehtsaid „Alheira de Mirandela” vorste järele teha, ja räägitakse vajadusest nimetuse väärkasutus lõpetada, nõudes, et loodaks „kohalike või piirkondlike nimetuste register, mida tuleb järgida”. Ajakirjas on selle kohta öeldud järgmist: „On tõesti kurb, et teised piirkonnad väärkasutavad meie piirkonnas kasutatavat nimetust, sidudes selle vorstidega, mis on alheira’ga sarnased, kuid kahjustavad kindlasti ehtsa vorsti mainet, kuna müüdavatel vorstidel ei ole sellist maitset ega kvaliteeti, mis juba ammusest ajast iseloomustab Mirandela piirkonna toodet.”

Ka praegu võib leida palju viiteid tootele „Alheira de Mirandela”, kus seda seostatakse sageli Mirandela omavalitsusüksuse toidukultuuriga ja nimetatakse üheks piirkonna hinnatumaks vorstiks.

Tänu oma tuntusele, mainele, traditsioonilisusele ja maitsele on „Alheira de Mirandela” piirkonna tuntuim toiduaine. See on alati esindatud nii kohalike kui ka kogu Portugali restoranide menüüdes, samuti toidukultuuriga seotud üritustel, nagu konkursid, laadad ja toidumessid.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7)

http://www.dgadr.mamaot.pt/IMAGES/DOCS/VAL/DOP_IGP_ETG/VALOR/ALHEIRA_MIRANDELA.PDF

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.